text: Jaume Ortí Ruiz - Viquipèdia
  Jaume Ortí Ruiz (Aldaia, Horta Oest, 24 de gener de 1947) és un empresari valencià, que va presidir el València CF des de juliol de 2001 fins a octubre de 2004, època que va coincidir amb una de les millors etapes a nivell esportiu de l'equip valencianista, en que s'aconseguiren dos lligues, una Copa de la UEFA i una Supercopa d'Europa.
  Empresari del sector de l'alumini,[1] va iniciar la seva carrera com a gestor futbolístic molt a prop del seu Aldaia natal, com president del club d'Alaquàs.[2]
  Jaume Ortí va entrar en el consell d'administració del València CF en 1994, al costat de Francesc Roig Alfonso, que aquell mateix any va accedir a la presidència del club[3]. Després, es va desvincular temporalment de l'entitat, i va tornar com a vicepresident primer el desembre de 1997, coincidint amb el relleu de Paco Roig per Pedro Cortés al capdavant del club.[4]
  Durant els quatre anys que va durar la presidència de Cortés, el València va posar fi a dècades de sequera amb diversos èxits esportius, destacant el títol de Copa Del Rei, de la Supercopa d'Espanya i dos subcampionats de la Lliga de Campions de la UEFA.
  El 12 de juny de 2001, després de la dimissió de Pedro Cortés, Ortí va ser nomenat president,[5] malgrat el seu escàs pes en l'accionariat de l'entitat, controlant només 176 de les 192.000 accions de la Societat anònima esportiva.[6] La seua presidència va coincidir amb l'edat daurada del club valencià, que va arribar a ser designat el millor del món per l'IFFHS. Durant els tres anys de mandat d'Ortí, l'equip va conquerir dues lligues en 2002 i 2004, i una Copa de la UEFA i una Supercopa d'Europa en 2004. Aquests èxits esportius, units al seu carisma entre els aficionats,[2] li van permetre mantenir-se en el càrrec, malgrat les lluites intestines entre els accionistes majoritaris per aconseguir el control del consell d'administració.[1][6]
  Mostra del seu caràcter populista, va protagonitzar múltiples anècdotes al llarg del seu mandat. No va dubtar de lluir en públic una perruca taronja per celebrar les victòries, ni d'exhibir, a tall de talismà, un vell ventall gegant -record del seu Aldaia natal- cada vegada que el València Cf es jugava un títol.[1] A més, està considerat el creador del terme galàctic, una definició que va fer fortuna per referir-se a l'equip del Real Madrid que formaven Zidane, Figo, Ronaldo i Beckham, entre d'altres.[7]
  Durant el seu mandat, Ortí va delegar en el conseller delegat, Manuel Llorente, la majoria de decisions econòmiques. Quant a la seva gestió esportiva, es destaquen actuacions com el fitxatge del llavors jove Vicente, la seva negativa a traspassar a Roberto Fabián Ayala al Real Madrid o la seva confiança absoluta en el tècnic Rafa Benítez, en els seus dubitatius inicis.[6]
  La fortuna que va marcar el mandat d'Ortí va començar a girar-li l'esquena el juny de 2004, quan Rafa Benítez, que acabava d'aconseguir el primer doblet de la història del club, va anunciar la seva dimissió, després de continuats desencontres amb el secretari tècnic, Jesús García Pitarch i, sobretot, amb el conseller delegat, Manuel Llorente.[8] Pocs mesos després, el 5 d'octubre de 2004, Juan Bautista Soler, per llavors màxim accionista de l'entitat, va forçar la dimissió d'Ortí per ocupar el seu lloc.[3]
  Després de la seva sortida del club, Ortí ha col·laborat com a tertulià i comentarista esportiu en Canal 9, la televisió pública valenciana.[9]
  ↑ 1,0 1,1 1,2 Cayetano Ros. «El talisman Ortí y el 'traspaso' de Ayala», 10/05/2004. [Consulta: 8 de febrer de 2010].
  ↑ 2,0 2,1 Chelo Luesma. «Jaume Ortí», 29/10/2006. [Consulta: 8 de febrer de 2010].
  ↑ 3,0 3,1 «Jaime Ortí presenta su dimisión como presidente del Valencia», 05/10/2004. [Consulta: 8 de febrero de 2010].
  ↑ Urrutia, Carlos. «Roig dimite». El Mundo Deportivo, 03/12/1997 [Consulta: 8 de febrero de 2010].
  ↑ Urrutia, Luis. «Valencia, un volcán». El Mundo Deportivo, 12/07/2001 [Consulta: 8 de febrer de 2010].
  ↑ Error de citació: Etiqueta <ref> no vàlida; no s'ha proporcionat text per les refs amb l'etiqueta pais2
  ↑ Salva Torres. «El antimadridismo que Pérez no veía», 12/12/2009. [Consulta: 8 de febrero de 2010].
  ↑ Cayetano Ros. «Benítez planta al Valencia», 02/06/2004. [Consulta: 8 de febrero de 2010].
  ↑ «Pedro Cortés y Jaime Ortí, nuevos comentaristas deportivos valencianistas de Canal 9», 04/12/2009. [Consulta: 8 de febrer de 2010].
  President del València CF
  juliol de 2001–- octubre de 2004
  Obtingut de «http://ca.wikipedia.org/w/index.php?title=Jaume_Ortí_Ruiz&oldid=11766400»	Categories: Persones vivesAldaiersEmpresaris valenciansPresidents del València CF	Menú de navegació